Russiese sport kry die wind van voorRusland het in 2018 die Wêreldbeker-sokkertoernooi aangebied. Hier is Wladimir Poetin (Russiese president) en Gianni Infantino (Fifa-president) by die beroemde trofee. Foto: Alexey Nikolsky/Sputnik/AFP. Ondanks sport se sogenaamde onafhanklikheid is dit steeds ’n kragtige politieke wapen. Nadat Rusland verlede week Oekraïne ingeval het, het verskeie wêreldsportbeheerliggame hul misnoeë oor pres. Wladimir Poetin se optrede uitgespreek. In die jongste verwikkelinge kry Russiese sportmanne en -vroue ongetwyfeld die wind van voor. Rugby: Rusland se deelname aan die komende Wêreldbeker-rugbytoernooi in Frankryk hang aan ’n baie dun draadjie nadat Wêreldrugby die land se aggressiewe militêre optrede veroordeel het. Die internasionale rugbybeheerliggaam het in ’n verklaring gesê dat Rusland saam met Belarus uit alle internasionale rugbyaangeleenthede tot verdere kennisgewing geskors is. Die Russiese rugbyunie is ook vir eers nie meer deel van Wêreldrugby se lidlande nie. “Die wêreldwye rugbyfamilie staan saam met almal wat deur hierdie diep ontstellende gebeure geraak word en doen ’n oproep vir die herstel van vrede,” het die verklaring gelui. Rusland se vyftiental was deel van die vorige Wêreldbeker-aksie in Japan, maar hulle moet nog vir die komende toernooi in Frankryk kwalifiseer. Hulle is tans vyfde in die Europese Rugbykampioenskap, terwyl hulle 25ste op Wêreldrugby se amptelike ranglys is. Volgens Wêreldrugby is hy in verbinding met die Oekraïense rugbybeheerliggaam en sal hy die land se rugbygemeenskap ondersteun. Sokker: Rusland is verder uit die Wêreldbeker-sokkertoernooi in Katar geskop, terwyl sy sokkerspanne ook uit alle internasionale sokkerkompetisies tot verdere kennisgewing geskors is. Die land se sokkerspan was veronderstel om binnekort kwalifiserende wedstryde vir die komende Wêreldbeker-toernooi te speel, terwyl sy vrouespan in Julie aan die Europese Kampioenskap moes deelneem. Die wêreld se twee groot sokkerbeheerliggame – Fifa en Uefa – het in ’n gesamentlike verklaring gesê dat alle Russiese spanne vir eers nie meer deel van internasionale wedstryde sal wees nie. “Sokker is ten volle verenig en staan in solidariteit met almal wat in Oekraïne deur Rusland se militêre optrede geraak word. Dit is Fifa en Uefa se hoop dat die situasie vinnig sal verbeter en dat sokker weer ’n vektor vir eenheid en vrede onder almal kan wees.” Rusland was in 2018 gasheer vir die internasionale sokkerskouspel. FIFA/UEFA suspend Russian clubs and national teams from all competitions ▶️ https://t.co/Q2htzW3W9z pic.twitter.com/LFo1bUtqmm — FIFA Media (@fifamedia) February 28, 2022 Atletiek: As dit nie die gebruik van opkikkers is nie, dan is die oorlogsplanne. Die Internasionale Olimpiese Komitee (IOK) het lank reeds ’n stormagtige verhouding met Rusland. Nou meen die IOK dat atlete van Rusland en Belarus nie meer aan internasionale byeenkomste mag deelneem nie. “Om die integriteit van internasionale sportkompetisies te beskerm en vir die veiligheid van alle deelnemers glo die IOK se uitvoerende raad dat alle internasionale sportverenigings en -organiseerders nie atlete van Rusland of Belarus na byeenkomste moet nooi of toelaat nie. Dieselfde geld ook vir beamptes,” is daar in ’n verklaring gesê. Taekwondo: Poetin se ere-swartgordel is deur dié sport se internasionale beheerliggaam teruggetrek. Wêreld-taekwondo veroordeel die Russiese president se optrede en die meegaande inval van Oekraïne; dit is in stryd met die sport se waardes van respek en verdraagsaamheid. “Daarom het Wêreld-taekwondo besluit om die ere-swartgordel (negende dan) wat in November 2013 aan mnr. Poetin toegeken is, terug te trek. Geen vlag of volkslied van Rusland of Belarus sal by kompetisies toegelaat word nie.” Tennis: Daniil Medvedev, die wêreld se voorste mansspeler, het gister om vrede gepleit. “Vandag wil ek namens elke kind in die wêreld praat. Hulle het soveel drome en nuwe dinge om te ervaar; daarom vra ek vir vrede in die wêreld en vrede tussen lande. “Kinders het ongelooflike vertroue en hulle is so onskuldig – hulle glo in mense, in liefde, vryheid en regverdigheid. Kom ons staan saam en wys vir hulle dat dit inderdaad so is, want kinders moet nooit ophou droom nie,” het die 26-jarige Rus gesê. World Taekwondo strongly condemns the brutal attacks on innocent lives in Ukraine, which go against the World Taekwondo vision of “Peace is More Precious than Triumph” and the World Taekwondo values of respect and tolerance.#PeaceIsMorePreciousThanTriumphhttps://t.co/nVTdxDdl2I — World Taekwondo (@worldtaekwondo) February 28, 2022